Az állampolgári jogok országgyűlési biztosának jogkörében eljáró
adatvédelmi biztos
Jelentése
az OBH 2822/2007. számú ügyben
(Kapcsolódó ügy: OBH 2323/2007.)

Előadó: dr. Hajas Barnabás
Az eljárás megindulása
Több panaszos fordult hivatalomhoz elektronikus levélben, azt sérelmezve, hogy a Moholy-Nagy Művészeti Egyetem (a továbbiakban: MOME) az alkalmassági vizsgák időpontjáról nem értesítette a jelentkezőket, ezért arról többen lemaradtak. Az egyik panaszos szerint, mivel a vizsgák időpontja csak az interneten volt megismerhető, az internetes hozzáféréssel nem rendelkező jelentkezők esélyegyenlősége sérült, továbbá a szegények és a gazdagok között hátrányos megkülönböztetéshez vezetett.
A beadvány alapján felmerült a jogállamiság elve, valamint a hátrányos megkülönböztetés tilalma sérelmének gyanúja, ezért vizsgálatot rendeltem el. Vizsgálatom során megbízott munkatársam – rövid úton – tájékoztatást kért a MOME Kancellárjától.

A megállapított tényállás
Nem vitatott, hogy nem kaptak a jelentkezők külön értesítést a MOME-től az alkalmassági vizsgájuk időpontjáról. A Felsőoktatási felvételi tájékoztató 2007 (a továbbiakban: Tájékoztató) kiadvány 152. oldalán található szöveg szerint a MOME-n az alkalmassági vizsgákra 2007. március 9. és 12., továbbá április 10. és 14. között került sor. A Tájékoztató Függelékének 872. oldala szerint pedig „a részletes felvételi követelmények szakonként a MOME (www.mome.hu) olvashatóak.” A MOME honlapjának nyitóoldala – a MOME kancellárjától kapott tájékoztatás szerint – 2006. december 15. napja óta tartalmazta, hogy „kérjük rendszeresen figyelje honlapunkat, mert innen értesülhet a felvételivel kapcsolatos minden fontos információról (szakok szerinti időpontok stb.).”

Érintett alkotmányos jogok
– A jogállamiság elve (Alkotmány 2. § (1) bekezdés)
– A hátrányos megkülönböztetés tilalma (Alkotmány 70/A §)

A vizsgálat megállapításai
Az ombudsmanok – az intézmények nagyfokú autonómiáját szem előtt tartva – közszolgáltatóként vizsgálják a felsőoktatási intézményeket. A felsőoktatásról szóló 2005. évi CXXXIX. törvény rendelkezéseiből – az állami alapítás, illetve elismerés, állami finanszírozás, akkreditáció, stb. – következtethetünk a felsőoktatási intézmények közszolgáltató jellegére, vagyis vizsgálati hatásköröm a MOME eljárására kiterjed.
A felsőoktatási intézmények felvételi eljárásairól szóló 237/2006. (XI. 27.) Korm. rendelet nem tartalmaz arra vonatkozó előírást, hogy a felsőoktatási intézménynek a felvételi időpontjáról a jelentkezőt értesíteni kell-e. Az alkalmassági vizsgák időpontja a Tájékoztatóból, valamint a MOME honlapjáról 2006. december 15-e óta megismerhető volt. 
A Polgári Törvénykönyvről szóló 1959. évi IV. törvény (a továbbiakban: Ptk.) 4. §-a értelmében a polgári jogok gyakorlása és a kötelezettségek teljesítése során a felek a jóhiszeműség és a tisztesség követelményeinek megfelelően, kölcsönösen együttműködve kötelesek eljárni. Ha a Ptk. szigorúbb követelményt nem támaszt, a polgári jogi viszonyokban úgy kell eljárni, ahogy az az adott helyzetben általában elvárható. Saját felróható magatartására előnyök szerzése végett senki sem hivatkozhat. Aki maga sem úgy járt el, ahogy az az adott helyzetben általában elvárható, a másik fél felróható magatartására nem hivatkozhat.
Álláspontom szerint, valamennyi felsőoktatási intézménybe jelentkezőtől elvárható az olyan magatartás, amellyel az alkalmassági vizsgája időpontját a Tájékoztató fellapozásával, vagy éppen a felsőoktatási intézmény, adott esetben a MOME honlapjának megtekintésével saját maga tudakolja meg. (A honlapokon található információk megtekintése azért is elvárható, mert az alkalmassági vizsgák pontos követelményrendszere is onnan ismerhető meg.) Úgy vélem, hogy ha egy felsőoktatási intézménybe készülő személy ennyi érdeklődést sem tanúsít a továbbtanulását meghatározó kérdések iránt, nem az adott helyzetben elvárható módon jár el.
A panaszosok elektronikus levélben terjesztették elő panaszukat, tehát nyilvánvalóan rendelkeznek internet-hozzáféréssel. Így ennek hiányából nyilvánvalóan hátrány sem érhette őket, sőt, – amint azt fentebb már említettem – az alkalmassági vizsgák időpontját a Tájékoztató tartalmazta, vagyis nem bírt jelentősséggel, hogy a jelentkező rendelkezik-e internet-hozzáféréssel, vagy nem.
Összességében a MOME eljárásával – miszerint az egyes jelentkezőknek nem küldött külön értesítést az alkalmassági vizsga időpontjáról – összefüggésben alkotmányos joggal összefüggő visszásságra utaló körülményt nem észleltem, vizsgálatomat ombudsmani intézkedés nélkül zártam el.

Budapest, 2007. július 6.

Péterfalvi Attila sk.